Leydsdorp

Leydsdorp  is 'n verlate dorp in die oostelike Limpopoprovinsie, Suid-Afrika. Die dorp is 28 km suidwes van Gravelotte. 

 Geskiedenis 
Soos by talle ander dorpe in Suid-Afrika, het goud 'n groot rol gespeel in die stigting van die dorp. Die eerste goud is in 1870 deur Edward Button en James Sutherland ontdek. Dit was 'n kortstondige vonds. In 1883 doen Auguste Robert meer lonende ontdekkings. 'n Goudstormloop het hierop gevolg wat 'n tentdorp bekend as French Bob Se Kamp tot gevolg gehad het. In 1890 het die ZAR-regering besluit om 'n administrasie sentrum vir die kamp te stig. Die dorp is genoem na WJ Leyds, die staatsekretaris van die ZAR. Die mynbedrywighede het as die Selati-goudveld bekend geword. Die dorp het gou ook sy eie koerant, die Leydsdorp Leader, uitgegee. Die koerant het die eerste keer op 24 Augustus 1891 verskyn. Die goud het egter uitgewerk geraak en die dorp het begin wegkwyn.

 Besienswaardighede 
Die 'boomkroeg', 'n reuse kremetartboom, is welbekend op die pad tussen Gravelotte en Leydsdorp. Tot twaalf mense kon op 'n slag in die boomstam bedien word. Die Hans Merensky-natuurreservaat is in die omgewing. 

 Sien ook 
 Lys van dorpe in Suid-Afrika

 Fotogalery 

 Bronne 
 Op Pad in Suid-Afrika. B.P.J. Erasmus. 1995. 

Kategorie:Nedersettings in Limpopo